題咸寧江宰德先清遠堂
作者：王炎
朝代：宋

paragraphs: 築屋俯平湖，百頃風漪漣。
湖底行白雲，湖外橫青山。
仙官踏兩鳬，游戲來人間。
清都在天上，欲去懶著鞭。
百里可盤薄，苦無敲朴喧。
試出持蟹手，爲民奏鳴絃。
潘郎兒輩爾，栽花作春妍。
淵明未甚高，料理種秫田。
捲箔坐繩床，香吐一縷烟。
白鳥入空濛，飛鴻度雲邊。
箇裏不著愁，心與物共閒。
漁榔勸客飲，玉色亦粲然。
目極意不盡，老蟾生莫天。